
CAIET DE SARCINI

pentru servicii de dirigenție de șantier pentru Proiectul 
”Parc de agrement Băile Govora”, finanțat prin Programul Regional Sud-Vest Oltenia, 2021-2027, cod SMIS 321220




INTRODUCERE

Această secțiune a Documentației de Atribuire include ansamblul cerințelor pe baza cărora fiecare Ofertant va elabora Oferta (Propunerea Tehnică și Propunerea Financiară) pentru  prestarea serviciilor care fac obiectul contractului ce rezultă din această procedură.
Pentru scopul prezentei secțiuni a Documentației de Atribuire, orice activitate  descrisă  într-un  anumit capitol din Caietul de Sarcini și nespecificată explicit în alt capitol trebuie interpretată ca fiind menționată în toate capitolele unde se consideră de către Ofertant că aceasta trebuia menționată pentru asigurarea îndeplinirii obiectului contractului.
Ofertanții trebuie să răspundă integral cerințelor minime incluse în acest Caiet de Sarcini și fără a se limita funcționalității ofertante. Nu se admit ofertele parțiale din punct de vedere cantitativ și calitativ, ci numai ofertele integrale, care corespund tuturor cerințelor minime stabilite prin prezentul Caiet de Sarcini.
Oferta care nu îndeplinește cerințele impuse de către Autoritatea Contractantă prin Caietul de Sarcini se va declara neconformă.


1. INFORMAŢII GENERALE

	1.1. Autoritatea contractantă

	Autoritatea contractantă:		Oraș Băile Govora
	Adresa:				str. Tudor Vladimirescu, nr. 95
						Băile Govora, județul Vâlcea
						Cod poștal 245200
	E-mail:				primaria@primaria-baile-govora.ro
	Telefon:				0250 770 460
	Fax:					0250 770 800

Titlul achiziției: Servicii de dirigenție de șantier pentru Proiectul „Parc de agrement Băile Govora", Cod SMIS 321220.


1.2. Informații generale privind obiectivul de investiții

Autoritatea Contractantă implementează proiectul având ca titlu „Parc de agrement Băile Govora" în baza contractului de finanțare nr. 218/05.12.2024. 	
Proiectul este finanțat prin Programul Regional Sud-Vest Oltenia 2021-2027, Prioritatea: P7. Dezvoltare teritorială sustenabilă, Obiectiv specific: RSO5.1_Promovarea dezvoltării integrate și incluzive în domeniul social, economic și al mediului, precum și a culturii, a patrimoniului natural, a turismului durabil și a securității în zonele urbane gestionat de Agenția pentru Dezvoltare Sud-Vest Oltenia, în calitate de Autoritate de Management.

Beneficiar: UAT – ORAȘUL BĂILE GOVORA
COD SMIS: 321220

	Obiectivul general al investiției este asigurarea, la nivelul stațiunii, a unui parc de agrement, sub forma mai multor zone din cadrul localității, destinate activităților de loisir și relaxare, precum și practicării sportului recreativ, redefinirea acestor spații existente și neexploatate suficient atât ca loc de întâlnire și socializare de interes local, cât și transformarea lor în obiective reprezentative pentru orașul Băile Govora, facilitarea unor legături directe între acestea și cu centrul stațiunii.

Obiective specifice ale proiectului

1. Realizarea unui parc de agrement în stațiunea Băile Govora prin amenajarea de alei pentru plimbări, trasee de tiroliană, trasee variate de cățărare și de traversare, trasee de biciclete, trasee panoramice, zone de popas și loisir;
2. Dezvoltarea turismului în stațiunea balneară Băile Govora prin creșterea gradului de atractivitate a acesteia pentru turiști și localnici;
3. Depășirea caracterului sezonier al stațiunii.

Pentru realizarea acestui obiectiv de investiții, Autoritatea Contractantă dorește contractarea de servicii de dirigenție de șantier potrivit legislației aplicabile în domeniu, în raport cu specificul obiectivului investițional pentru care se vor asigura serviciile. Prestatorul trebuie să aibă capacitatea tehnică pentru implementarea proiectului sus menționat, inclusiv pentru atingerea rezultatelor și obiectivelor asumate prin cererea și contractul de finanțare.

1.3. Descrierea generală a activității Dirigintelui de Șantier

1.3.1. Definiții

În contextul prezentelor specificații tehnice termenii utilizați pentru activitățile procedurale sunt definiți astfel:
Diriginte de Șantier - persoana fizică care îndeplinește condițiile de studii și experiență profesională, fiind angajat de către Beneficiar pentru verificarea calității materialelor și produselor puse în lucrare și pentru verificarea execuției corecte a lucrărilor de construcții. El poate activa ca persoană fizică independentă sau în cadrul unei societăți de consultanță și este răspunzător atât  față de angajator cât și față de organele abilitate ale statului, pentru execuția conformă cu proiectul și  cu reglementările tehnice în vigoare.
Autoritatea contractantă / Achizitor / Investitor / Beneficiar - persoana juridică care finanțează și realizează investiția.
Contractant / prestator / supervizor / diriginte de șantier - operatorul economic desemnat de către Beneficiar pentru prestarea serviciilor care fac obiectul prezentei proceduri de achiziție.
Executant sau Constructor - persoana juridică ce a încheiat contractul de execuție de lucrări, în urma achiziției publice.
Proiectant - persoana fizică/juridică care întocmește documentația tehnică pe baza căreia se finanțează și execută lucrările de construcții.
Verificare - confirmare prin examinare și prezentarea de probe obiective a faptului ca cerințele specifice au fost satisfăcute.
Cerințele profesionale - cerințele minime pe care trebuie sa le îndeplinească diriginții de șantier în funcție de domeniile de activitate pentru care aceștia sunt autorizați, corelat cu categoriile de importanță stabilite pentru fiecare construcție în parte.

1.3.2. Dirigintele de șantier își va desfășura activitatea ca reprezentant al Beneficiarului în relațiile cu Constructorul, Proiectantul, Furnizorii, în derularea contractului de lucrări.
Activitatea Dirigintelui de Șantier va fi condusă de următoarele principii:
· independență atât față de Investitor cât și față de Constructor, Furnizori, Proiectanți. Se va ține seama de prevederile Legii concurenței și Legii privind combaterea concurenței neloiale;
· profesionalism;
· responsabilitate;
· fidelitate;
· respectarea legalității.

Scopul serviciilor de supervizare pe care Dirigintele de Șantier trebuie să le asigure pentru obiectivul de investiții „Parc de agrement Băile Govora", este de a oferi Beneficiarului garanția că Executantul căruia i-a fost atribuit contractul de execuție lucrări își va îndeplini toate responsabilitățile asumate prin contract, va respecta prevederile legale, reglementările tehnice și caietele de sarcini.

Dirigintele/ Diriginții de specialitate își va/ vor exercita atribuțiunile în următoarele faze tipice ale unui proiect:
· Preconstrucția lucrărilor;
· Mobilizare;
· Execuția lucrărilor;
· Recepția lucrărilor;
· Perioada de garanție (de notificare a defectelor).


2. DESCRIEREA SUCCINTĂ A LUCRĂRILOR

Amplasamentele investiției care fac obiectul contractului se află în  intravilanul  orașului Băile Govora, județul Vâlcea, conform planurilor de situație și planurilor de încadrare în zonă.

Regenerarea urbană a Băilor Govora reprezintă puntea de legătură între trecut, prezent și viitor, cea prin care zona va deveni un punct de referință pentru cei ce doresc păstrarea specificului local valoros. 
Băile Govora păstrează sezonalitatea puternic dezechilibrată în favoarea perioadei estivale a tuturor stațiunilor balneare de mari dimensiuni ale României. În continuare, în perioada de iarnă, stațiunea are o frecventare aproape de zero, cu excepția lunii decembrie, când sărbătorile de iarnă aduc o clientelă care nu este direct legată de oferta de servicii balneare. 
Din prezentarea datelor statistice din studiul de marketing al proiectului rezultă că există suficientă infrastructură turistică de cazare în stațiunea Băile Govora, cu o capacitate insuficient exploatată. Din analizele făcute de-a lungul ultimilor ani rezultă faptul că există turiști care ar dori să petreacă timp în stațiune dar din diverse motive evită acest lucru iar cei care vin și se cazează, în principal pentru caracterul balnear, și-au redus perioada de ședere. Unul dintre motivele invocate cel mai frecvent este cel al lipsei unor posibilități de agrement în cadrul stațiunii. 
Cererea pentru turism este în creștere, atât la nivel național cât și a turiștilor străini în România, pentru turismul balnear și de recuperare pulmonară, precum și a turismului de week-end și de aventură. 
Aceste aspecte impun luarea unor măsuri imediate de creștere a gradului de atractivitate a stațiunii, de atragere a unor noi categorii de turiști în completarea celor axați pe turismul balnear și de cură. Având în vedere că, în ultimii ani, orașul Băile Govora a început să redevină un punct de atracție turistică, după investițiile făcute în zonă, atât publice cât și private, se impune ca orașul să dezvolte noi puncte de interes prin realizarea unor noi atracții pentru turiști oferind acestora noi locuri de relaxare, agrement, atracție, odihnă pentru creșterea perioadei de petrecere a timpului în stațiune. Pe termen mediu și lung stațiunea Băile Govora are de câștigat prin repopularizarea sa și reintrarea în circuitul turistic, național și internațional.
Urmare a analizei situației existente și a studiilor preliminare alcătuite, soluționarea obiectivelor cerute prin tema de proiectare pentru investiția ”Parc de agrement Băile Govora”, își propune următoarele obiective principale: 
- Punerea în valoare a zonei identificate în cadrul Parcului Central la potențial cât mai ridicat și aducerea ei la un nivel de atractivitate crescut; 
- Valorificarea cadrului natural deosebit și a factorilor de mediu prezenți pentru implementarea unor activități cât mai diverse în cadrul parcului care să permită utilizatorilor petrecerea unui timp cât mai îndelungat în aer liber; 
- Valorificarea potențialului natural identificat în perimetrul zonei islaz-Curături: zona de pantă cu platouri, menținerea la suprafață a apelor din precipitații/izvoare, ochiuri/iazuri de apă, etc. pentru amenajările propuse; 
- Creșterea atractivității zonei islaz-Curături prin amplasarea unor dotări specifice de parc de aventură: zone cu diverse și variate activități întinse de-a lungul pantei, trasee pietonale, de biciclete, tiroliană care integrează celelalte activități, realizează legătura între ele, precum și realizarea legăturii acestei zone de parc cu restul stațiunii; 
- Dotarea cu mobilier urban, asigurarea utilităților necesare, realizarea accesul pietonal și carosabil în zonele vizate. 
Serviciile astfel câștigate sunt menite să contribuie la creșterea șanselor de dezvoltare și reabilitare a infrastructurii locale, dezvoltarea și diversificarea economiei locale și îmbunătățirea mediului de viață. În cadrul proiectului s-a studiat și promovarea egalității de șanse. Acesta este conceptul conform căruia toate ființele umane sunt libere să-și dezvolte capacitățile personale și să aleagă fără limitări impuse de roluri stricte. Conceptul are la bază asigurarea participării depline a fiecărei persoane la viața economică și socială, fără deosebire de origine etnică, sex, religie, vârstă, dizabilități sau orientare sexuală. 
Valorificarea diversității culturale, etnice și a diferențelor de gen, de vârstă sunt premise pentru dezvoltarea societății și asigură un cadru în care relațiile sociale au la bază valori precum toleranța și egalitatea. 
O serie de acte normative la nivelul Uniunii Europene pentru implementarea principiului egalității de șanse pe piața muncii au fost emise de-a lungul timpului. Ca și cetățeni cu drepturi depline, persoanele cu handicap au drepturi egale și au dreptul la demnitate, egalitate de tratament, de viață independentă și de participarea deplină în societate. Accesul persoanelor cu dizabilități va fi asigurat prin rampe și platforme specifice și vor beneficia de spații special amenajate pentru aceste persoane (parcare, grupuri sanitare etc.).

Proiectul ”Parc de agrement Băile Govora” înseamnă emoție, curaj, adrenalină, distracție, forță și îndemânare, depășirea limitelor și creșterea încrederii în sine, înseamnă depășirea fricii de înălțime, înseamnă "o minte sănătoasă într-un corp sănătos".
Necesitatea realizării investiției este oportună prin prisma faptului că în stațiunea Băile Govora agrementul este o componentă mai puțin dezvoltată. Elementele esențiale de fundamentare ale necesității și oportunității proiectului decurg din analiza coroborată a obiectivelor generale și specifice ale strategiei și politicii naționale din domeniul infrastructurii și serviciilor publice de turism, cât și din analiza situației actuale. 
În vederea realizării obiectivului propus s-a identificat și analizat următorul scenariu:
Realizarea unui parc de agrement nou, care să răspundă standardelor și cerințelor de funcționare pentru un public cât mai divers și dinamic, care să cuprindă multiple activități de aventură, loisir, recreere și agrement, amplasat în două zone distincte identificate din stațiune și care să fie unite printr-un circuit de trenuleț turistic, precum și amplasarea de panouri fotovoltaice peste parcarea auto din zona islaz Curături, care să asigure consumul de energie electrică al parcului.
Amplasamentul propus pentru realizarea obiectivului este  împărțit  în  două zone, una mai mare, situată pe islazul Curături  și cea de-a doua în cadrul Parcului Central.
Se propune realizarea unui parc de agrement în stațiunea balneară Băile Govora, în cadrul PR SV Oltenia 2021-2027, ce va valorifica și evidenția potențialul natural și cultural al zonei, oferind un cadru organizat și de suport pentru activități recreative și sportive, prin amenajarea de alei pentru plimbări, trasee de tiroliană, trasee variate de cățărare și de traversare, cu diferite grade de dificultate, trasee de biciclete, tubing, bob pe structură metalică, trasee panoramice, zone de popas și loisir.
Acordând o atenție deosebită potențialului zonei, prin includerea și evidențierea activităților ce se pot desfășura în natură, în zonă, în mod curent, parcul propune un cadru organizat accesibil utilizatorilor de toate vârstele, ca  mijloc  de evoluție personală la nivel fizic și mental, ce poate fi privit în același timp ca bază de antrenament și pornire pentru montaniarzi sau ca mediu de sinteză și prezentare a zonei prin provocarea pe care o lansează spre cunoașterea naturii, istoriei și tradițiilor locale.
Prin multiplele activități propuse, ce vor fi accesate într-un cadru de excepție, recunoscut pentru calitatea mediului natural, a factorilor naturali de cură, a reliefului, a aerului și a apei cu proprietăți curative deosebite, utilizatorii vor fi atrași să învețe să iubească, să prețuiască natura și activitățile în aer liber, acestea fiind folosite ca mijloc non-formal de dezvoltare personală și îmbunătățire a calității vieții .
Fiind axat pe acțiunile specifice zonei, parcul propune activități de interacțiune directă cu mediul natural, ce au un caracter sportiv mai accentuat, gen cățărare, traversare la înălțime, moutain bike etc., suprapuse în accesarea parcului cu activități de plimbare ușoară/drumeție, zone de repaus și loisir ce facilitează observarea mediului și a cadrului natural putând găzdui în același timp expoziții și acțiuni interactive de prezentare a zonei, a cadrului natural larg în care acesta se înscrie, a istoriei și tradițiilor zonei.
Obiectivul include două locații situate în Orașul Băile Govora, interconectate la nivel de circulație printr-un trenuleț de agrement de tip titicar ce va asigura legătura între cele două zone, reprezentând în același timp în sine o activitate pentru cei ce vor accesa parcul, traseul trenulețului propunând un circuit în stațiune.
Cele două locații vor funcționa sinergic având activități complementare și funcțiuni conexe în  vederea  asigurării  unor condiții optime persoanelor  de toate vârstele pentru petrecerea timpului liber, realizarea de activități sportive,  cunoașterea și interacțiunea cu istoria, tradițiile locale și mediul natural după cum urmează:

ZONA I. ISLAZ CURĂTURI
Zona I. lslaz - Curături a Parcului de agrement are o suprafață de  216.484,17 mp și include două terenuri, teren lot 1 cu suprafața de 198.541,42 mp și teren lot II cu suprafața de 17.942,75 mp, situate de o parte și de alta a drumului ce face legătura între str. Tudor Vladimirescu (DJ 649), accesul  dinspre  sud  în localitate, și str. Pajiștei, situată în Curături, localitate componentă a orașului, aflat în directă legătură cu centrul stațiunii.
Situată într-un cadru natural remarcabil, specific zonei, în vecinătatea masivului Buila-Vânturarița, înconjurată de păduri, în imediata vecinătate a  ștrandului din localitate, această zona a Parcului de agrement este prevăzută cu trasee pietonale, de biciclete, zone de belvedere, repaus și loisir, puncte de belvedere panoramică, tiroliană, alpine-coaster, tubing, puncte de informare și parcare, astfel:

LOT I

1. Circulații pietonale cu o lungime cumulată de 2460 m, de tip alei cu lățimea de 2,50 m, ce permit trecerea concomitentă a 5 fluxuri de circulație pentru circulațiile principale și circulațiile dispuse în zonele de interes și lățimea de 1,10 m sau 1,60 m pentru circulațiile secundare ce pot deservi 2 și respectiv 3 fluxuri de circulație.
2. Zone de belvedere, repaus și loisir vor fi zone amenajate, de reper în cadrul parcului, în directă legătură cu punctele de interes, potențându-le pe acestea și cadrul natural de amplasament. Vor fi prevăzute cu puncte de informare, puncte  wi-fi, corpuri de iluminat, bănci, mese și coșuri de gunoi, putând prin conformare să constituie cadrul pentru expoziții tematice, ateliere și acțiuni interactive de prezentare a istoriei, tradițiilor, mediului și cadrului natural, florei și faunei existente în zonă.
	3. Traseu tiroliană având o lungime totală de cca 915 m și o diferență totală de cotă pe înălțime de 44 m, realizat din patru tiroliene de 300 m, 185 m, 185 m și 245 m, dispuse în cascadă, cu grade diferite de dificultate, în directă legătură cu cele 4 turnuri de observație și belvedere propuse în parc, ce pot fi accesate împreună, pe porțiuni sau separat, în funcție de opțiunea aleasă putându-se realiza trasee de 245 m,300 m, 370 m, 430 m, 485 m, 615 m, 670 m și 915 m.
	4. Puncte de belvedere și informare realizate prin 4 turnuri de observație cu vedere panoramică, vor fi utilizate și ca puncte de plecare pentru tirolienele propuse, oferind multiple posibilități de accesare pentru o paletă largă de potențiali utilizatori și activități, incluzând expoziții tematice și acțiuni interactive de prezentare a istoriei, tradițiilor, mediului și cadrului natural, florei și faunei existente în zonă.
5. Zone luciu de apă realizate prin amenajarea unor lacuri și a unui curs de apă între două dintre acestea, pe locații ale unor ochiuri de apă existente la nivelul terenului în prezent, ca elemente de microclimat și susținere a activităților de agrement propuse prin proiect și mijloc de gestionare a apelor la nivelul zonei prin drenarea, acumularea și dirijarea lor în mod controlat.
	6. Circuit biciclete off-road cu o lungime 2730 m cu dublu sens, cu o lățime de 2 m realizat ca circuit pentru mountain bike, relaționat cu punctele de  informare,  zonele de belvedere, repaus și loisir, ce va putea fi conectat la rețeaua de circuit de biciclete realizată la nivelul întregii regiuni, accesată în prezent de un număr din ce în ce mai mare de iubitori ai acestui sport.
       	7. Pista pentru biciclete  cu  o  lățime  de 2  m, cu două sensuri, care va asigura accesarea circuitului de biciclete off-road, făcând legătura dintre zona de intrare în parc și acesta.
 	8. TUBING 3 x 50 m, practicabil tot timpul anului. 
	Zona de tubing, cu o pantă de cca 15 %, va fi prevăzută cu trei pârtii paralele pentru a putea fi accesată în același timp de mai mulți utilizatori. 
	Această zonă va fi deservită de o bandă transportoare pentru a facilita accesarea acestora ușoară și în mod repetat de către doritori.
9 . Bob pentru tot timpul anului (alpine coaster) având o lungime de 1110 m. Traseul bobului va urmări panta terenului natural, fiind prevăzut cu o urcare de 470 m și o coborâre de 640 m. Circuitul de bob va fi deservit de o clădire tehnică în care se va face depozitarea săniuțelor atunci când acestea nu sunt utilizate, întreținerea acestora atunci când este cazul și care va fi prevăzută și o zonă tehnică pentru personalul cu rol de control a activității. Clădirea va fi realizata pe structura metalică, cu acoperire tip  terasă  verde,  înierbată  cu  vegetație joasă,  cu  închideri  și compartimentări ușoare și va fi finisată cu materiale specifice locului, ce se încadrează în cadrul natural, adaptate la interior funcțiunilor deservite.

LOT II
1. Zona administrativă, oferind suport și facilitățile necesare accesării  parcului cuprinde: zona de parcare pentru autoturisme și autocare, zona  de parcare  cu rol și de stație pentru trenulețul electric ce va lega cele două zone ale parcului oferind un circuit de agrement în accesarea integrală a acestuia, zona de informare, zona de așteptare, zona înscriere la activitățile ce necesită instructaj și asistență și alte zone aferente funcțiunilor conexe de suport precum: grupuri sanitare, vestiare  pentru utilizatori, spațiu preluare echipamente de siguranță și echipare, zona de depozitare bagaje ușoare tip locker pentru utilizatori, vestiare personal deservire, spații tehnice și spatii destinate întreținerii parcului.
În acest sens s-a propus o clădire cuprinzând spațiu public, recepție, birou  administrativ, vestiare și grupuri sanitare  personal, vestiare și grupuri sanitare utilizatori, punct de prim ajutor, camera tehnica și depozit echipamente. Clădirea va fi realizată pe structură metalică, cu acoperire tip terasă verde, înierbată cu vegetație joasă, cu închideri și compartimentări ușoare și va fi finisată cu materiale specifice locului, ce se încadrează în cadrul natural, adaptate la interior funcțiunilor deservite. Ca finisaje se vor utiliza placări cu lemn, piatră, materiale compozite și plăci ceramice la exterior.
Zona exterioară,  din  imediata  vecinătate  a  clădirii  administrative  va  fi  amenajată ca parc, cu locuri de așteptare, locuri de parcare biciclete, spații verzi și puncte de informare de tip info-chioșc prin care se vor putea accesa prezentarea parcului, prezentarea activităților  de agrement  oferite de acesta  realizându-se  în același timp o primă etapă de instruire în ceea ce privește condițiile de  siguranță necesar a fi  asigurate în accesarea diferitelor activități, precum și o eventuală programare în timp a utilizatorilor pentru a se evita potențiale aglomerări.
Zona parcare va deservi autocare și autoturisme, precum și trenulețul electric de agrement propus, pentru care va funcționa și ca stație de accesare dedicată utilizatorilor, dispusă în imediata vecinătate a clădirii administrative.
Parcarea pentru autoturisme, ce va asigura posibilitate de parcare a 150 de autoturisme concomitent și suplimentar față de acestea prevede 6 locuri de parcare dedicate persoanelor  cu dizabilități,  dispuse  în  imediata  vecinătate  a  stației trenulețului electric și a clădirii administrative va fi prevăzută cu panouri fotovoltaice ce vor contribui la alimentarea cu energie electrica a parcului.
ZONA II. PARC CENTRAL
Zona II - Parcul Central - are o suprafață de 25.250,00 mp și este situată, după cum indică și numele, în zona centrală, în relație directă cu Parcul Central al stațiunii.
Prevăzută cu două accese, pe laturile de nord-est și respectiv sud-vest această zona a parcului cuprinde  trasee de aventura, gen trasee de traversare și cățărare cu diferite grade de dificultate, puncte de observație, zone de repaus și loisir precum și spatii administrative și parcare, astfel:
1. Circulații pietonale pentru plimbare ușoară și accesarea facilitaților și diferitelor activități de agrement propuse în parc.
În zona centrală parcul va avea două tipuri de alei: principale și de promenadă, ce asigură un tur complet legând toate elementele parcului și  secundare, de legătură între diferite elemente și activități.
2. Circuit de traversare în pădure cuprinzând 6 trasee între copacii existenți, grupate pe 3 nivele de dificultate (nivel începător, mediu și avansat), în funcție de dificultatea provocărilor propuse prin elementele incluse, înălțimea la care sunt acestea dispuse față de sol precum și diferențele de nivel în cadrul aceluiași element sau între elemente consecutive ale aceluiași traseu.
Astfel, sunt propuse gradual, în accesarea circuitului, trasee de nivel începător de dificultate pentru persoane cu vârsta de peste 8 ani și cu înălțime de peste 120 cm, trasee de nivel mediu de dificultate pentru persoane cu vârsta de peste 10 ani și cu înălțimea de peste 140 cm și trasee de nivel avansat de dificultate, pentru adulți, cu înălțimea de peste 140 cm.
Fiecare traseu va fi realizat ca o înșiruire de câte cca 10 elemente diferite ca lungime, conformare și provocare propusă, urmărindu-se realizarea de trasee variate, cu diferite grade de dificultate și identitate distinctă în cadrul circuitului propus.
3. Puncte de belvedere și informare realizate prin 4 turnuri de observare propuse prin proiect, ce vor fi utilizate și ca puncte de plecare și pornire pentru traseele de traversare între copaci.
	4. Trasee de cățărare de tip escaladă și boldering pe elemente special realizate în acest sens.
În zona de escaladă este propusă realizarea unui perete independent de escaladă, cu două fețe, pentru nivel începător și  respectiv  pentru  nivel  avansat,  adresate persoanelor cu vârsta de peste 8 ani și cu înălțime de peste 120 cm și respectiv persoanelor cu vârsta de peste 10 ani și cu înălțimea de peste 140 cm, prevăzut cu elemente specifice de  cățărare,  arie  de  amortizare și sisteme  de  siguranță agrementate.
În zona de boldering este propusă realizarea unui bloc de cățărare, ca structură independentă prevăzut cu  elemente  de  cățărare  specifice  și  zonă  suport  de amortizare.
Fiind prevăzute cu structura metalică, aceste elemente pentru cățărare vor fi finisate exterior cu lemn, tip scândură groasă de lemn natural și respectiv plăci pe bază de fibre lemnoase, protejate cu soluții ignifuge și tratate pentru a rezista la umiditate în mediul exterior.
5. Zone de repaus și loisir ce vor fi amenajate în directă legătură cu turnurile de belvedere și circulațiile pietonale care fac legătura între diversele zone și activități propuse în parc, oferind multiple posibilități de accesare pentru o paletă largă de posibili utilizatori și activități inclusiv expoziții tematice și acțiuni interactive  de prezentare a istoriei, tradițiilor, mediului și cadrului natural, florei și faunei existente în zonă.
6. Zona cu spații de joacă amplasată la intrarea în parc, de pe latura de nord-est, este adresată ca punct de pornire copiilor, celor mai mici dintre utilizatori, având vârsta de până la 8 ani și înălțimea sub 120 cm, pentru care, prin natura diversă a activităților și provocărilor propuse va reprezenta un loc de joacă și totodată un mediu de inițiere, antrenament și educare non-formală.
7. Zona de activități cu gazon natural tip poiană amplasată în vecinătatea intrării în parc, de pe latura sud-vest, se adresează utilizatorilor de toate vârstele fiind propusă ca spațiu liber, deschis, verde, pentru jocuri, repaus și loisir, activități sportive individuale sau de grup, putând fi utilizată ocazional și pentru organizarea  de concursuri, expoziții și ateliere interactive.
8. Zona administrativă - situată în vecinătatea intrării în parc, de pe latura sud-vest, oferă suport și facilitățile necesare accesării parcului cuprinzând: zona de parcare pentru autoturisme, zona de parcare cu rol și de stație pentru trenulețul electric ce va lega cele două zone ale parcului oferind un circuit de agrement în accesarea acestuia, zona de informare, zona de așteptare, zona înscriere la activitățile ce necesită instructaj și asistență și alte zone aferente funcțiunilor conexe de suport precum: grupuri sanitare, vestiare pentru utilizatori, spațiu preluare echipamente de siguranță și echipare, zona de depozitare bagaje ușoare tip locker pentru utilizatori, vestiare personal deservire, spații tehnice și spații destinate întreținerii parcului.


3. OBLIGAŢIILE PRESTATORULUI

În exercitarea verificării execuției corespunzătoare a lucrărilor de construcții (conform Ordinului nr. 1496/2011 cu modificările si completările ulterioare), sarcinile și îndatoririle Dirigintelui de șantier pe parcursul executării lucrărilor de construcție sunt, fără a se limita însă, următoarele:

A. În perioada de pregătire a investiției:

1. Verifică existența Autorizației de Construire precum și îndeplinirea condițiilor legale cu privire la încadrarea în termenul de valabilitate;
2. Verifică concordanța dintre prevederile Autorizației de Construire, Certificatului de Urbanism, avizelor și acordurilor obținute;
3. Studiază Proiectul Tehnic, Caietele de sarcini, tehnologiile și procedurile prevăzute pentru realizarea construcțiilor;
4. Verifică existența tuturor pieselor scrise și desenate din Proiectul Tehnic, inclusiv existența studiilor și avizelor solicitate prin Certificatul de Urbanism;
5. Verifică existența expertizei tehnice (dacă este cazul), în cazul lucrărilor de intervenții asupra construcțiilor;
6. Verifică respectarea reglementărilor cu privire la verificarea Proiectelor Tehnice de către verificatori de proiecte atestați și însușirea acestora de către expertul tehnic atestat, acolo unde este cazul;
7. Verifică dacă este precizată în proiect categoria de importanță a construcției;
8. Verifică existența în proiect a programelor pe faze determinante;
9. Verifică existența proiectului sau a procedurilor de urmărire specială a comportării în exploatare a construcțiilor, dacă aceasta va fi instituită;
10. Preia amplasamentul și reperele de nivelment și le predă executantului, libere de orice sarcină. La predarea / primirea amplasamentului, se va întocmi Procesul Verbal de predare-primire a amplasamentului și a bornelor de repere, Proces Verbal ce va conține mențiuni referitoare la construcțiile sau instalațiile aflate pe amplasament și termenele de eliberare;
11. Participă împreună cu proiectantul și cu executantul, la trasarea generală a construcției și la stabilirea bornelor de reper. Prestatorul are obligația să se asigure că bornele de reper  ale construcției sunt marcare corespunzător și sunt păstrate până la data recepției la  terminarea lucrărilor. La final, va întocmi un raport privind finalizarea operațiunii de trasare cu bornele rezultate, pe care îl va transmite beneficiarului.
12. Verifică existența Planului calității şi a procedurilor/instrucțiunilor tehnice pentru lucrarea respectivă;
13. Verifică existența anunțului de începere a lucrărilor la emitentul autorizației și la I.S.C;
14. Verifică existența panoului de identificare a investiției, dacă acesta corespunde prevederilor legale și dacă este amplasat la loc vizibil.

B. În perioada execuției lucrărilor:

1. Urmărește realizarea construcției în conformitate cu prevederile Autorizației de Construire, ale Proiectului Tehnic, Caietelor de sarcini și ale reglementărilor tehnice în vigoare;
2. Verifică existența documentelor de certificare a calității produselor pentru construcții, respectiv corespondența calității acestora cu prevederile cuprinse în proiecte;
3. Interzice utilizarea produselor pentru construcții fără certificate de conformitate, declarații de conformitate sau agrement tehnic;
4. Interzice utilizarea de procedee și echipamente noi, neagrementate tehnic sau cu agrementez tehnice la care avizul tehnic a expirat;
5. Verifică respectarea tehnologiilor de execuție, aplicarea corectă a acestora în vederea asigurării nivelului calitativ prevăzut în documentația tehnică și în reglementările tehnice;
6. Verifică respectarea "Planului Calității", a procedurilor și instrucțiunilor tehnice pentru lucrarea respectivă;
7. Interzice executarea de lucrări de către personal necalificat;
8. Participă la verificarea lucrărilor ajunse în faze determinante;
9. Efectuează verificările prevăzute în reglementările tehnice, semnează și ștampilează documentele întocmite ca urmare a verificărilor, respectiv procese-verbale în faze determinante, procese-verbale de recepție calitativă a lucrărilor ce devin ascunse etc.;
10. Asistă la prelevarea de probe de la locul de punere în operă;
11. Transmite către proiectant, prin intermediul investitorului, sesizările proprii sau ale participanților la realizarea construcției privind neconformitățile constatate pe parcursul execuției;·
12. Informează operativ investitorul privind deficiențele calitative  constatate, în vederea  dispunerii de măsuri și, după caz, propun oprirea lucrărilor;
13. Urmărește respectarea de către executant a dispozițiilor și/sau a măsurilor dispuse de proiectant/de organele abilitate;
14. Verifică, în calitate de reprezentant al Autorității Contractante, respectarea prevederilor legale în cazul schimbării soluțiilor tehnice pe parcursul execuției lucrărilor;
15. Anunță I.S.C. privind oprirea/sistarea executării lucrărilor de către investitor/beneficiar pentru o perioadă mai mare de timp exceptând perioada de timp friguros și verifică punerea în siguranță a construcției, conform proiectului;
16. Anunță I.S.C. privind reluarea lucrărilor la investițiile la care a fost oprită/sistată executarea lucrărilor de către investitor/beneficiar pentru o perioadă mai mare de timp, exceptând perioada de timp friguros;
17. Preia documentele de la Constructor și Proiectant și completează Cartea tehnică a construcției cu toate documentele prevăzute de reglementările legale;
18. Urmărește dezafectarea lucrărilor de organizare de șantier și predă terenul deținătorului acestuia;
19. Sistează execuția, dispune demolarea sau refacerea lucrărilor necorespunzătoare, în baza soluțiilor elaborate de Proiectant sau de persoanele abilitate prin lege pentru dispunerea acestora;
20. Urmărește respectarea de către Constructor a măsurilor dispuse de proiectant sau de organele abilitate;
21. Înregistrează zilnic evenimentele de pe șantier și instrucțiunile date Constructorului într-un jurnal de lucru. Înregistrările trebuie făcute în baza activităților Constructorului, incluzând echipamentul și forța de muncă pe șantier, precum și toate informațiile relevante privind factorii care ar afecta progresul - vremea, defectarea echipamentului, etc.;
22. Întocmește rapoarte, de regulă lunare, în formatul aprobat de comun acord cu Autoritatea Contractantă;
23. Rapoartele lunare trebuie să cuprindă cel puțin informații privitoare la progresul lucrării, calitate și orice alte probleme care ar afecta execuția adecvată a lucrărilor;
24. În cazul în care Dirigintele de șantier constată neconformitatea lucrărilor executate cu prevederile menționate mai sus, acesta are obligația de a întocmi „Rapoarte de neconformitate" în care va preciza la ce se referă neconformitățile, descrierea detaliată a acestora și termenul maxim de remediere.

C. La recepția lucrărilor

1. Asigură secretariatul comisiei de recepție la terminarea lucrărilor și întocmește Procesul-verbal de recepție la terminarea lucrărilor inclusiv anexele care cuprind lucrările restante/necorespunzătoare stabilite de Comisia de recepție și care trebuie finalizate/remediate în timpul perioadei de garanție;
2. Urmărește soluționarea obiecțiilor cuprinse în anexele Procesului-verbal de recepție la terminarea lucrărilor și îndeplinirea recomandărilor comisiei de recepție;
3. Predă către investitor actele de recepție și Cartea tehnică a construcției după efectuarea recepției la terminarea lucrărilor.

În vederea verificării execuției lucrărilor în conformitate cu proiectul tehnic avizat conform Legii nr. 10/1995 privind calitatea în construcții, cu modificările și completările ulterioare, dirigintele de șantier va participa la toate întâlnirile organizate de constructorul lucrării pe șantier cu reprezentanți ai Inspectoratului de Stat în Construcții.

D. În perioada de garanție a lucrărilor (de notificare a defectelor)

Sarcinile și îndatoririle dirigintelui de șantier, în perioada de notificare a defectelor se referă la remedierea defecțiunilor/neconformităților constatate de către Comisia de recepție a lucrărilor și anume:
1. După recepția la terminarea lucrărilor, urmărește rezolvarea remedierilor cuprinse în anexa Procesului-verbal de recepție la terminarea lucrărilor, în termenele stabilite de comisia de recepție;
2. Dacă Constructorul nu își asumă respectarea obligațiilor contractuale, dirigintele de șantier are obligația de a-l soma pentru a se înscrie în clauzele contractuale;
3. Dirigintele de șantier va transmite Constructorului notificare cu privire la defecțiunile care au apărut în perioada de garanție a lucrărilor executate și pe care, conform contractului de lucrări și a legislației în vigoare, Constructorul trebuie să le remedieze pe cheltuiala sa, dacă acestea se datorează unor greșeli de execuție și va stabili măsurile care se impun pentru remediere cât și termenul până la care trebuie efectuate;
4. Dirigintele de șantier va prezenta Autorității Contractante, raport/rapoarte cu problemele apărute în perioada de garanție, notificările făcute Constructorului, măsurile luate și termenele la care au fost remediate defecțiunile.
5. Pe baza acestor rapoarte, se va restitui garanția de bună execuție la recepția finală;
6. Urmărește comportarea construcțiilor și instalațiilor în perioada de garanție;
7. Participă la recepția finală împreună cu comisia numită de Autoritatea Contractantă și întocmește Procesul-verbal de recepție finală.

E. Specifice contractului de finanțare

1. Participă la vizita în teren a experților AM PR Sud-Vest Oltenia.
2. Participă la elaborarea răspunsului la eventualele solicitări și informații suplimentare pentru documentele ce vizează lucrările solicitate la plată (inclusiv modificări, completări sau refacerea acestora), facturile emise de prestatorul serviciilor de dirigenție de șantier în baza contractului de servicii încheiat cu Autoritatea Contractantă;
3. Este direct răspunzător în fața Autorității Contractante pentru sumele din facturile de lucrări solicitate la plată ca fiind aferente cantităților de lucrări constatate la vizita pe teren.
4. Este direct răspunzător în fața Autorității Contractante pentru sumele din facturile de lucrări solicitate la plată și neacceptate la plată de către experții verificatori din partea finanțatorului pe motiv de neconformitate

Obligațiile prevăzute nu sunt limitative, dirigintele de șantier putând participa, în calitate de reprezentant al investitorului, la toate fazele privind realizarea construcțiilor, în limitele atribuțiilor stabilite prin reglementările tehnice în construcții aplicabile, în vigoare.
Diriginții de șantier răspund, potrivit legii, în cazul neîndeplinirii obligațiilor prevăzute anterior, precum și în cazul neasigurării din culpa lor a realizării nivelului calitativ al lucrărilor prevăzut în proiecte, caiete de sarcini şi în reglementările tehnice în construcții.

3.1. Responsabilități privind documentele întocmite în cadrul contractului de lucrări și rapoartele care vor fi elaborate și transmise de dirigintele de șantier

1. Dirigintele de șantier va întocmi documentele proprii și le va depune în momentul depunerii Situației de plată. Situațiile intermediare de plată vor conține, în afara plăților curente, situația clară a plăților precedente și a plăților cumulate.
2. Decontarea lucrărilor se va face pentru cantitățile real executate, rezultate din măsurători și înscrise în Foile de atașament întocmite de către executant. Situațiile de plată se vor întocmi folosind preturile unitare și încadrarea lucrărilor în articolele de deviz (poziția și denumirea lor), dirigintele de șantier având obligația verificării prețurilor înscrise în Situațiile de lucrări și le va certifica prin semnătură și ștampilă.
3. Modul de măsurare a cantităților real executate va fi cel prevăzut în reglementările tehnice, în Caietele de Sarcini sau în alte documente din contract. Măsurătorile vor fi efectuate de către Dirigintele de șantier împreună cu reprezentantul Constructorului. Dacă metoda de măsurare nu este clară, Autoritatea Contractantă va notifica Constructorului, prin intermediul Dirigintelui de șantier, metoda de măsurare.
4. Măsurătorile se fac de regulă lunar. Pentru lucrările ce devin ascunse, măsurătorile se fac la finalizarea acestora (în termen de maxim 5 zile de la notificarea Constructorului), odată cu întocmirea procesului verbal de recepție calitativă a lucrărilor ce devin ascunse.
5. Dirigintele de șantier va dispune dezvelirea acelor lucrări care au fost acoperite fără a fi verificate și ori de câte ori sunt necesare verificări cantitative și calitative ale  lucrărilor  ce devin ascunse și va dispune refacerea lor dacă este cazul.
6. Executarea unor lucrări care nu corespund din punct de vedere calitativ, acceptarea la plată a unor lucrări neefectuate sau decontarea unor cantități de lucrări care nu au fost  puse în  operă, pot fi considerate și semnalate ca și nereguli și pot determina, în funcție de gravitatea acestora, rezilierea contractului de dirigenție.
7. Dirigintele de șantier are ca responsabilitate urmărirea realizării lucrărilor din punct de vedere tehnic și valoric, pe tot parcursul execuției acestora și admiterea la plată numai a lucrărilor corespunzătoare din punct de vedere cantitativ si calitativ.
8. Documentele depuse pentru plata intermediară și finală a contractului de lucrări sunt:
a) Centralizatorul financiar al categoriilor de lucrări. Cuprinde balanța decontării categoriilor de lucrări pentru perioada certificată la plată, pentru perioada anterioară și cumulat. Este un document întocmit și semnat de către Constructor și certificat de dirigintele/diriginții de șantier și de Autoritatea Contractantă.
b) Centralizatorul Notelor de Comandă Suplimentară/Renunțare. Va cuprinde balanța centralizată a decontărilor pentru cantitățile de lucrări rezultate din variații. Pentru fiecare Notă de Comandă Suplimentară/Renunțare se întocmește o listă de cantități separată căreia îi va fi întocmită o „Balanță a cantităților decontate".
c) Situațiile de lucrări certificate prin semnătura și ștampila dirigintelui/diriginților de șantier. Emiterea facturii de către Constructor se va face după certificarea de către Autoritatea Contractantă a "Centralizatorul financiar al categoriilor de lucrări".
9. După terminarea lucrărilor, Constructorul va înainta Dirigintelui de șantier Situația de plată, în care va fi evidențiată valoarea totală a lucrărilor executate  conform  contractului precum și  alte sume la care Constructorul consideră că este îndreptățit. Situația de plată va fi însoțită de documente și justificări referitoare la sumele cerute la plată.
10. Dacă Dirigintele de șantier nu este de acord cu Situația de plată sau documentația nu este completă sau edificatoare, Constructorul trebuie să completeze documentația cu acele piese pe care Dirigintele de șantier le solicită pentru clarificarea problemelor apărute.
11. În cazul în care cantitățile rezultate din măsurători diferă de cele înscrise în Listele de cantități din Documentația Tehnică, se impune confirmarea acestor cantități de către Proiectant, urmând ca ele să fie regularizate prin Note de Comandă Suplimentare/de Renunțare, compensate valoric.
12. Dirigintele de șantier va notifica situațiile nou apărute Autorității Contractante și Proiectantului și, în colaborare cu Constructorul, va pregăti Notele de Comandă Suplimentare/Renunțare numai în cazul în care acestea sunt temeinic motivate prin Dispoziții de șantier emise de Proiectant și acceptate de Autoritatea Contractantă. După aprobare, toate Notele de Comandă Suplimentare/Renunțare vor fi semnate și înregistrate de fiecare parte (Proiectant, Diriginte de  șantier,  Constructor,  Autoritatea Contractantă).

4. LOCUL DE PRESTARE

Serviciile se vor presta în zonele de execuție a lucariilor și în măsura în care condițiile o vor cere, la sediul Autorității contractante/Achizitorului.
Zonele de execuție a lucrărilor sunt reprezentate de: 
· ZONA I. ISLAZ CURĂTURI;
· ZONA II. PARC CENTRAL.



5. ASIGURAREA DE RĂSPUNDERE PROFESIONALĂ DIN PARTEA PRESTATORULUI

Odată cu dovada constituirii garanției de bună execuție, Prestatorul va prezenta o asigurare de răspundere civilă profesională pentru acte de neglijență,  erori sau omisiuni în activitatea  pe care o va desfășura în cadrul contractului care face obiectul Caietului de sarcini, parte integrantă a acestuia.
Prestatorul are obligația să încheie asigurarea de răspundere civilă profesională în conformitate cu prevederile Legii nr. 10/1995 privind calitatea în construcții, republicată, cu  modificările  și completările ulterioare, cu valabilitate pe durata exercitării dreptului de practică.
6. DETALIEREA ACTIVITĂŢILOR

Supervizarea contractului de lucrări din proiect se va efectua în conformitate cu prevederile legale în vigoare, cu respectarea condițiilor în care s-a obținut finanțarea nerambursabilă, a instrucțiunilor AM PR SV Oltenia și a oricăror precizări ale autorității contractante, pe perioada de derulare a contractului de execuție lucrări pentru proiectul "Parc de agrement Băile Govora" și care au legătură cu obiectul acestuia.

Serviciile ce trebuie prestate constau în:

a) Monitorizarea și supravegherea lucrărilor de către dirigintele de șantier:

· urmărește respectarea prevederilor contractului în baza căruia se realizează investiția pentru care urmează să se asigure dirigenția de șantier;
· urmărește realizarea lucrărilor în conformitate cu prevederile contractului, ale reglementărilor tehnice în vigoare și oferta înaintată de executantul lucrărilor;
· verifică respectarea tehnologiilor de execuție și aplicarea corectă a acestora în vederea asigurării nivelului calitativ prevăzut în contract;
· interzice utilizarea de lucrători neautorizați pentru meseriile la care reglementările tehnice au prevederi în acest sens;
· urmărește realizarea lucrărilor, din punct de vedere tehnic, pe tot parcursul execuției acestora, admițând la plată numai lucrările corespunzătoare din punct de vedere calitativ și cantitativ;
· verifică respectarea prevederilor legale cu privire la cerințele stabilite de Legea nr. 10/1995 privind calitatea în construcții, în cazul efectuării de modificări ale documentației sau adoptării de noi soluții care schimbă condițiile inițiale;
· urmărește respectarea măsurilor dispuse de organele abilitate de către contractantul care asigură realizarea investiției;
· efectuează, în numele achizitorului, activitatea de verificare și decontare a lucrărilor executate; în calitate de împuternicit al achizitorului, verifică situațiile de plată aferente cantităților de lucrări real executate din ofertă, cu raportare la prezentul contract, atât cele aferente lucrărilor, cât și cele aferente serviciilor de supervizare;
· analizează, avizează și prezintă spre aprobare achizitorului toate modificările apărute pe parcursul executării lucrărilor pentru care se prestează serviciile de dirigenție de șantier;
· asigură imagini foto atât cu starea inițială a investiției, cât și pe parcursul execuției acesteia, inclusiv la finalizarea investiției ;
· în cadrul recepției la terminarea lucrărilor, participă la recepția acestora , asigură secretariatul recepției și întocmește actele de recepție;
· urmărește rezolvarea problemelor constatate de comisia de recepție și întocmește documentele de aducere la îndeplinire a măsurilor impuse de comisia de recepție;
· după recepția la terminarea lucrărilor, urmărește rezolvarea remedierilor cuprinse în anexa procesului-verbal de recepție la terminarea lucrărilor, inclusiv încadrarea în termenul de cel mult 90 zile de la acceptarea acesteia;
· respectă, în ceea ce privește obiectivele/acțiunile pentru care se asigură dirigenția de șantier, toate clauzele contractului aferente investiției pentru care asigură dirigenția de șantier.

b) Emiterea dispozițiilor de șantier:

· în vederea emiterii Dispozițiilor de șantier, dirigintele de șantier notifică achizitorul în cazul în care în timpul execuției au apărut situații neprevăzute;
· dirigintele de șantier se asigură că orice modificare adusă obiectivelor cuprinse în Listele de cantități va fi făcută în condițiile contractului de execuție;
· dirigintele de șantier urmărește punerea în practică a dispozițiilor de șantier de către executantul care asigură realizarea investiției.

c) Realizarea sistemului de comunicare și raportare:

· dirigintele de șantier asigură legătura eficientă între toate părțile implicate în realizarea investiției pentru care se asigură dirigenția de șantier.

d) Activitatea de decontare

Sub acest aspect, dirigintele de șantier are ca obligații: 
· verificarea situațiilor lunare de plată; 
· verificarea notelor de comandă suplimentare; 
· verificarea notelor de renunțare;
· aplicarea dispozițiilor de șantier;
· înaintarea către achizitor, spre aprobare și plată, a situațiilor de plată ale contractului care asigură realizarea investiției certificate de acesta;
· verificarea situației finale și înaintarea acesteia, spre certificare și plată către achizitor.

e) Recepții la terminarea lucrărilor/obiectivului investițional

Obligațiile pe care și le asumă dirigintele de șantier în această privință sunt:
· asigurarea secretariatului recepției;
· întocmirea documentelor de recepție;
· urmărirea soluționării obiecțiilor cuprinse în procesul-verbal de recepție  la  terminarea lucrărilor și a realizării recomandărilor comisiei de recepție.


7. MODALITĂŢI DE ÎNDEPLINIRE A CONTRACTULUI

Activitățile prezentate în caietul de sarcini, trebuie considerate ca fiind cerințe  minime, iar dacă  alte activități relaționate sunt necesare în vederea realizării obiectivelor și finalizării lucrărilor, acestea vor face parte din responsabilitatea Prestatorului.
Prestatorul va fi responsabil din punct de vedere financiar față de Autoritatea Contractantă, în special în cazul circumstanțelor stabilite în contract.
7.1. Activitatea dirigintelui de șantier este condusă de câteva principii generale:
Independența -  atât față de investitor  cât și față de executanți, furnizori  și proiectanți. Această independență definește compatibilitatea persoanelor fizice și juridice cu prevederile legii concurenței și a legii privind combaterea concurenței neloiale. Dirigintele de șantier nu va accepta niciun fel de favor care să îl deturneze de la luarea unei hotărâri corecte, care să nu servească intereselor investitorului.
De asemenea, dirigintele de șantier nu se va implica în activități care să se suprapună cu cea de diriginte ca persoană independentă;
Profesionalism: trebuie să aibă pregătirea profesională confirmată  prin studii de specialitate și prin practică. Trebuie să dețină autorizația eliberată de ISC;
Fidelitate: față de cerințele investiției din punct de vedere al calității, costului si duratei de execuție. Fidelitatea se exprimă prin angajamentul său de a acționa în numele și pentru apărarea intereselor investiției;
Respectarea legalității: respectarea legilor, regulamentelor, instrucțiunilor și normelor tehnice în vigoare;
Serviciile asigurate de Dirigintele de Șantier vor respecta legislația română în vigoare și vor asigura coordonarea activităților pe toată perioada de execuție a  lucrărilor. Derularea contractului de prestări servicii încheiat între Autoritatea Contractantă și Dirigintele de Șantier va urmări prestarea serviciilor pentru toate fazele tipice ale unui proiect.

7.2. Realizarea sistemului de comunicare și raportare
Dirigintele de șantier va avea responsabilitatea asigurării unei legături eficiente între toate părțile implicate. Acest lucru presupune întâlniri ale Dirigintelui de Șantier cu una, mai multe sau toate părțile menționate mai jos:
0. Autoritatea Contractantă;
0. Executant;
0. Proiectant;
0. Inspectoratul de Stat în Construcții.
Prestatorul va avea responsabilitatea participării la întâlnirile de lucru cu Beneficiarul și cu Executantul ori de câte ori este nevoie în timpul execuției lucrărilor. Toate discuțiile purtate vor fii consemnate în minuta ședinței.

Realizarea rapoartelor de activitate:

a) Raport lunar de Activitate
Rapoartele de activitate se vor întocmi de regulă lunar, în corelare cu fișele de pontaj lunare. Rapoartele de activitate vor conține informații referitoare la activitățile pe care le desfășoară Prestatorul serviciului de Dirigenție de șantier/supervizare, conform activităților descrise în prezentul Caiet de sarcini, aferente perioadei de raportare.
Conține detalierea și descrierea din punct de vedere fizic și financiar inclusiv stadiul curent al tuturor lucrărilor executate în perioada raportată. Se vor face referiri la asigurarea calității lucrărilor, monitorizarea poluării (dacă este cazul), modul de implementare a Sistemului de Asigurare a Calității și modul în care Constructorul își controlează propria activitate.
De asemenea, raportul de activitate va avea un capitol distinct, referitor  la  monitorizarea  decontărilor serviciilor prestate.
Raportul de activitate va fi predat către Autoritatea contractantă în baza unui proces verbal  de predare - primire emis de Prestator, în primele 10 zile ale lunii care urmează perioadei de raportare.
Verificarea documentelor se va face de către membrii Echipei de Implementare Proiect (din cadrul Autorității contractante), prin Responsabilii tehnici.
Comentariile (dacă este cazul) vor fi transmise Prestatorului în termen de 10 zile de la primirea versiunii inițiale, iar Prestatorul va revizui și va depune versiunea finală a raportului în 5  zile de la  data primirii comentariilor.

b) Raportul la terminarea lucrărilor
Raportul Final va fi întocmit după emiterea Procesului Verbal de recepție la terminarea lucrărilor și va cuprinde:
0. detalii și explicații asupra serviciilor asigurate de către Dirigintele de șantier pe parcursul desfășurării contractului de servicii;
0. detalii și explicații asupra desfășurării contractului de lucrări, cu un capitol special dedicat recepției la terminarea lucrării;
0. Cartea Construcției, potrivit prevederilor Hotărârii de Guvern nr.  343/2017,  pentru modificarea Hotărârii de Guvern nr. 273/1994, privind aprobarea Regulamentului de recepție a lucrărilor de construcții și instalații aferente acestora, cu modificările și completările ulterioare.

c) Raport Interimar pe parcursul Perioadei de Notificare a Defectelor (în perioada de garanție) 
Rapoartele vor fi prezentate Autorității Contractante ori de câte ori este nevoie, începând de la data recepției la terminarea lucrărilor. Rapoartele vor conține informații referitoare la  comportarea  lucrărilor în perioada de garanție, la eventualele lucrări de remediere necesare și la modul  de execuție a acestora, precum și la comportarea lucrărilor aflate în monitorizare specială, precizate în Procesul Verbal la Terminarea Lucrărilor (dacă este cazul).

d) Rapoartele Speciale
Rapoarte Speciale vor fi emise în legătură cu orice aspect major referitor la implementarea contractului sau la cererea expresă a Autorității Contractante, după caz, în termenul solicitat de Autoritatea contractantă, fără a fi solicitate plăți/costuri suplimentare.

e) Raportul Final (după expirarea perioadei de garanție)
Acest raport va fi întocmit la organizarea recepției finale și emiterea Procesului Verbal de Recepție Finală.
Va cuprinde informații privind modul de comportare a lucrărilor pe parcursul perioadei de garanție, privind defectele apărute și modul în care acestea au fost remediate.
Se vor face precizări cu privire la completarea Cărții tehnice a construcției (conform Hotărârii de Guvern nr. 343/2017, pentru modificarea Hotărârii de Guvern nr. 273/1994, privind aprobarea Regulamentului de recepție a lucrărilor de construcții, cu modificările și completările ulterioare) și acest Raport final va fi predat către Autoritatea Contractantă.
Toate rapoartele vor fi transmise către Autoritatea Contractantă spre aprobare, într-un număr minim de 2 exemplare. Dirigintele de șantier va înainta rapoartele și documentele atât pe suport de hârtie, cât și în format editabil (Microsoft Word, Excel sau echivalent).
Toate rapoartele și documentele relevante ale proiectului, care vor fi elaborate pe parcursul contractului de servicii vor deveni proprietatea Autorității Contractante.

7.3. Precizări cu privire la activitatea de decontare

Plățile în cadrul contractului de prestări servicii de dirigenție de șantier se vor face în baza rapoartelor de activitate întocmite de către Prestator.
Recepția și aprobarea rapoartelor de activitate va fi realizată de către Autoritatea contractantă, în calitate de Achizitor.
Emiterea facturii și înregistrarea ei în contabilitatea Autorității contractante se va face după parcurgerea etapelor prezentate la punctul 7.2 litera b) din prezentul caiet de sarcini.
Factura va fi însoțită de copii ale proceselor verbale de predare - primire, respectiv proceselor  verbale de recepție.
Plata facturii se va face de către Autoritatea contractantă conform rapoartelor de activitate și fișelor de pontaj, conform prevederilor contractuale.

8. DURATA DE PRESTARE A SERVICIILOR

Durata de prestare a serviciilor este până la finalul perioadei de implementare a proiectului, dar nu mai târziu de 31.12.2029 .
Durata de prestare a serviciilor începe de la data menționată în Ordinul de începere a lucrărilor, dată ce va fi comunicată Prestatorului. Nu sunt luate în calcul perioadele de suspendare a prestării serviciului.
Contractul de servicii se consideră finalizat la data semnării procesului verbal de recepție finală, fără obiecțiuni.

9. MOD DE PREZENTARE PROPUNERE TEHNICĂ

Ofertantul va indica în cuprinsul Propunerii Tehnice ce informații sunt confidențiale, clasificate sau protejate de un drept de proprietate intelectuală. Conform art. 123, alin.1, din HG nr. 395/2016, ofertantul indică motivat care informații din Propunerea Tehnică și/sau din Propunerea Financiară sunt confidențiale, clasificate sau protejate de un drept de proprietate intelectuală, în baza legislației aplicabile.
Ofertantul va prezenta o descriere a serviciilor ce vor fi prestate și a modului în care asigură toate cerințele legale privind îndatoririle diriginților de șantier precum și cerințele prezentului Caiet de Sarcini, alocarea resurselor umane în funcție de specialitățile proiectului.
Structura echipei propuse pentru prestarea serviciilor se precizează în oferta tehnică, cu prezentarea informațiilor relevante pentru personalul propus (nume și prenume; rolul propus, activitățile pe care le realizează; organizația permanentă - operatorul economic de care aparține persoana propusă - în cazul în care la procedură participă mai mult de un operator economic, în calitate de asociați sau subcontractanți).

Coordonatorul contractului organizează și supraveghează derularea efectivă a Contractului. Sarcinile sale sunt:
a) asigură comunicarea cu Autoritatea Contractantă în ceea ce privește implementarea contractului și desfășurarea activităților din cadrul acestuia;
b) gestionează, coordonează și programează toate activitățile Contractantului la nivel de contract, în vederea asigurării îndeplinirii Contractului, în termenul și la standardele de calitate solicitate;
c) gestionează relația dintre Contractant și subcontractorii acestuia;
d) gestionează și raportează dacă execuția lucrărilor se realizează cu respectarea clauzelor contractuale și a conținutului Caietului de Sarcini.
Coordonatorul de proiect trebuie să dețină studii universitare finalizate cu diplomă de licență (cel puțin).
Serviciile trebuie prestate de către Prestator prin experți tehnici - diriginți de șantier, autorizați de către Inspectoratul de Stat în Construcții, conform Ordin 1496/2011, cu modificările și completările ulterioare, respectiv Ordinului nr. 277/2012 pentru modificarea si completarea Procedurii de autorizare a diriginților de șantier, aprobata prin Ordinul ministrului dezvoltării regionale și turismului nr. 1496/2011, în următoarele domenii, cel puțin:
· Domeniul de autorizare 2: Subdomeniul 2.2. Construcții civile, industriale și agricole - categoria de importanță minim C;
· Domeniul de autorizare 3: Subdomeniul 3.3. Drumuri, poduri, tunele, piste de aviație, transport pe cablu - de interes local;
· Domeniul de autorizare 6: Construcții edilitare și de gospodărie comunală;
· Domeniul de autorizare 8: Instalații aferente construcțiilor, Subdomeniul 8.1 - Instalații electrice; 8.2. – Instalații sanitare, termoventilații;

Notă: Un diriginte de șantier poate fi autorizat pentru unul sau mai multe dintre domeniile menționate mai sus.
Pentru diriginții de șantier propuși se vor prezent a documentele deținute în conformitate cu prevederile Ordinului nr. 1496/2011 pentru  aprobarea  Procedurii  de  autorizare  a  diriginților  de șantier, respectiv Ordinului nr. 277/2012 pentru modificarea si completarea Procedurii de autorizare a diriginților de șantier, aprobata prin Ordinul ministrului dezvoltării regionale și turismului nr. 1496/2011.
În oferta tehnică, va fi descris momentul în care vor interveni experții care desfășoară activități în cadrul contractului de servicii.

Propunerea tehnică trebuie să cuprindă obligatoriu:

1. Formularul de Propunere tehnică:
0. Metodologia pentru realizarea serviciilor;
0. Planul de lucru pentru reali zarea serviciilor/graficul Gantt;
0. Modul de abordare a activității de raportare cu privire la progresul serviciilor, inclusiv documente finale în raport cu prevederile caietului de sarcini;
0. Propunerea structurii echipei pentru realizarea contractului de servicii de dirigenție de șantier/ supervizare lucrări.

Pentru fiecare din persoanele nominalizate, ca diriginte de șantier Ofertantul va depune anexat Ofertei Tehnice următoarele:
· Autorizațiile de diriginte de șantier pentru domeniile menționate mai sus;
· Declarație pe proprie răspundere din care să rezulte că a luat la cunoștință de prevederile prezentului Caiet de Sarcini și le acceptă în totalitate;
· CV-uri ale experților tehnici (diriginți de șantier), recomandări, Procese verbale recepție, orice alte înscrisuri - diriginți de șantier nominalizați.
Pentru coordonatorul de contract, ofertantul va depune: 
· Diplomă de licență pentru studii universitare finalizate;
· Declarație pe proprie răspundere din care să rezulte că a luat la cunoștință de prevederile prezentului Caiet de Sarcini și le acceptă în totalitate;
· CV, recomandări, Procese verbale recepție, orice alte înscrisuri care fac dovada experienței similare a persoanei nominalizate (coordonator de contract).

2. Declarație privind respectarea condițiilor de mediu, sociale și cu privire la relațiile de muncă pe toată durata de îndeplinire a contractului;
3. Lista subcontractanților (dacă e cazul) cu precizarea părților din contract ce vor fi executate de acesta.
4. Acceptarea condițiilor contractuale - model de contract.

10. MOD DE PREZENTARE PROPUNERE FINANCIARĂ

Ofertantul va elabora și prezenta Propunerea Financiară astfel încât să furnizeze toate informațiile cu privire la preț și la respectarea cerințelor din prezentul Caiet de Sarcini.
Ofertantul va completa formularul de ofertă și anexa la formularul de ofertă.
	Contractul se va ajusta după următoarea formulă:

Va = V0 x [IPCn / IPCdata referință] / 100

	Unde:
		- Va – reprezintă valoarea ajustată solicitării de plată
		- V0 – valoare solicitării de plată conform prețurilor prevăzute în oferta care a stat la baza încheierii contractului
		- IPCn – reprezintă indicele prețurilor de consum total aferent lunii solicitării de plată comunicat de INS
		- IPCdata referință – reprezintă indicele prețurilor de consum total aferent lunii anterioare datei limită de depunere a ofertei, conform documentației de atribuire.
	

11. IPOTEZE ŞI RISCURI

În pregătirea Ofertei, Ofertanții trebuie să aibă în vedere cel puțin ipotezele și riscurile descrise în  continuare. În acest sens, la întocmirea ofertei, Ofertantul trebuie să ia în considerare resursele necesare (de timp, financiare și de orice altă natură), pentru implementarea strategiilor de risc propuse.

11.1. Ipoteze
Ipotezele considerate la momentul inițierii acestei proceduri de achiziție sunt:
a) serviciile solicitate sunt descrise explicit în Caietul de sarcini și sunt reglementate prin legislație specifică, accesibilă tuturor factorilor interesați;
b) nu se prevăd schimbări ale cadrului instituțional și legal care să afecteze major implementarea și desfășurarea în bune condiții a contractului;
c) toate informațiile, datele și documentațiile relevante și disponibile pentru prestarea/ realizarea serviciilor în legătură cu obiectivul/proiectul de investiții vor fi puse la dispoziția contractantului, în măsura în care sunt la dispoziția autorității contractante;
d) buna cooperare între toate părțile implicate: autoritate contractantă, contractant, autorități competente și orice alți factori relevanți implicați.

11.2. Riscuri
În pregătirea ofertei, ofertanții trebuie să aibă în vedere cel puțin riscurile descrise în continuare. Riscurile cu cea mai mare probabilitate de apariție pe perioada derulării contractului, identificate de autoritatea contractantă în etapa de pregătire a documentației de atribuire, pot consta în:
1. întârzieri în emiterea de documente ce urmează a fi puse la dispoziție de către contractant, după caz;
1. apariția unor eventuale dificultăți de colaborare și comunicare între diferiți factori interesați și anume: executant, autoritățile competente, autoritate contractantă; contractant și/sau autorități competente;
1. existența de erori/omisiuni în documentele puse la dispoziție de autoritatea contractantă, neidentificate până la momentul inițierii acestei proceduri;
1. neîncadrarea constructorului în termenul stabilit pentru execuția lucrărilor ceea ce poate conduce la întârzieri în derularea contractului de servicii de dirigenție de șantier/supervizare lucrări;
1. apariția unor divergențe care necesită soluționarea în justiție;
1. adăugarea de activități/ solicitări de informații noi, în funcție de progresul activităților;
1. datele și informațiile comunicate de către autoritatea contractantă nu sunt suficiente sau sunt incomplete pentru îndeplinirea cerințelor solicitate prin prezentul Caiet de sarcini;
1. apariția unei forțe majore neidentificată în perioada de planificare/pregătire a procedurii de atribuire;

Pentru riscurile incluse în acest capitol, autoritatea contractantă nu va accepta solicitări ulterioare de reevaluare a condițiilor din propunerea financiară și/sau tehnică, respectiv de modificări la contract, dacă oferta contractantului nu a inclus diligențele necesare, respectiv includerea de măsuri pentru eliminarea sursei de risc sau diminuarea impactului acestuia, care pot consta în:
1. urmărirea cu rigurozitate a rezultatului obținut în urma prestării fiecărei activități din cadrul contractului;
1. urmărirea cu rigurozitate a rezultatului obținut în urma prestării serviciilor;
1. monitorizarea executării contractului de servicii;
1. identificarea de erori și/sau omisiuni în perioada de publicitate a procedurii de atribuire a contractului de achiziție publică;
1. propunerea de soluții tehnice care să afecteze la minim derularea contractului;
1. urmărirea,	verificarea respectării clauzelor contractuale și luarea de  măsuri pentru implementarea corespunzătoare a contractului;
1. repartizarea strictă a activităților pe fiecare persoană implicată în executarea contractului;
1. înlocuirea personalului nominalizat/experților nominalizați pentru îndeplinirea contractului se va realiza cu respectarea prevederilor prezentului caiet de sarcini;
1. verificarea corectitudinii documentelor depuse la autoritățile competente care au responsabilități în asigurarea finanțării;
1. pe durata executării contractului, contractantul și personalul său, inclusiv subcontractanții/orice persoană pentru care este responsabil, sunt asigurați corespunzător de societăți de asigurare recunoscute pe piața europeană a asigurărilor.

12. INDICATORI DE PERFORMANȚĂ ASOCIATI PRINCIPALELOR REZULTATE CARE VOR FI REALIZATE DE CONTRACTANT/PRESTATOR

Pentru activitățile și rezultatele relevante pentru îndeplinirea obiectului contractului autoritatea contractantă definește nivelurile de performanță prezentate în continuare.
Contractantul va ține evidența valorilor asociate indicatorilor de performanță și va include informații referitoare la nivelul de performanță înregistrat în toate rapoartele și documentele întocmite pentru realizarea întâlnirilor de pe durata derulării Contractului, așa cum sunt acestea descrise în Caietul de sarcini. Modalitatea de cuantificare a indicatorilor de performanță va ține cont de atingerea scopului, respectiv realizat în termen, realizat cu întârziere, nerealizat.
În propunerea tehnică operatorul economic include informațiile necesare pentru măsurarea performanței contractantului. Aceste informații sunt utilizate inclusiv pentru eliberarea documentului constatator la finalul prestării serviciilor.
Autoritatea contractantă utilizează indicatorii de performanță stabiliți în tabelul de mai jos:

	Categorie de indicator
	Indicator de performanță
	Referința din caietul de sarcini
	Nivel de performanță așteptat
	Modalitatea de evaluare

	Nivel de calitate
	Caracterul corect și complet al rapoartelor / livrabilelor
	Rapoarte (Caietul de sarcini – Pct. 7 Modalități de îndeplinire a contractului)
	Rapoartele vor fi întocmite conform cerințelor prezentului caiet de sarcini și standardelor profesionale în domeniu
	Verificarea rapoartelor în vederea stabilirii respectării cerințelor din caietul de sarcini

	Nivel de calitate
	Recepția la terminarea lucrărilor de execuție
	Cerințe privind obligațiile prestatorului
(Pct. 3 din Caietul de sarcini)
	Recepția lucrărilor de execuție fără obiecțiuni
	Îndeplinirea obiectivului contractului

	Predarea livrabilelor
	Livrabile/rapoarte predate complet / în integralitatea lor
	Rapoarte (Caietul de sarcini – Pct. 7 Modalități de îndeplinire a contractului)
	Toate documentele solicitate vor fi predate conform cerințelor din caietul de sarcini
	Au fost predate livrabilele care fac posibilă eliberarea documentelor necesare pentru realizarea obiectivului de investiții

	Predarea livrabilelor
	Livrabile/rapoarte predate în termenul agreat
	Termene de predare prevăzute conform caietului de sarcini
	Rapoartele se vor preda conform termenelor menționate în caietul de sarcini
	Livrarea în termen a rapoartelor




13. GARANŢIA DE BUNĂ EXECUŢIE

Garanția de bună execuție este de 10% din prețul contractului, fără TVA și se constituie de către prestator prin una din modalitățile prevăzute în art. 154 din Legea nr. 98/2016, cu modificările și completările ulterioare.

14. CRITERIUL DE ATRIBUIRE

Criteriul de atribuire utilizat pentru atribuirea acestui contract este:
"Prețul cel mai scăzut"

15. LEGISLAŢIA APLICATĂ

Monitorizarea și supravegherea lucrărilor de construcții se va face conform reglementărilor legale din domeniu, enumerarea de mai jos nefiind limitativă:
· Legea nr. 50/1991, privind autorizarea executării lucrărilor de construcții, republicată, cu modificările și completările ulterioare;
· Legea nr. 10/1995, privind calitatea în construcții, republicată, cu modificările și completările ulterioare;
· Ordinul nr. 1496/2011 pentru aprobarea Procedurii de autorizare a diriginților de șantier, cu modificările și completările ulterioare;
· Ordinului nr. 277/2012 pentru modificarea si completarea Procedurii de autorizare a diriginților de șantier, aprobata prin Ordinul ministrului dezvoltării regionale și turismului nr. 1496/2011;
· Legea nr. 98/2016, privind achizițiile publice;
· Hotărârea de Guvern nr. 395/2016, Norme metodologice de aplicare a Legii nr. 98/2016; 
· Hotărârea de Guvern nr. 343/2017, pentru modificarea Hotărârii de Guvern nr. 273/1994 privind aprobarea Regulamentului de recepție a lucrărilor de construcții și instalații aferente acestora, cu modificările și completările ulterioare;
· Hotărârea de Guvern nr. 907/ 2016, privind etapele de elaborare şi conținutul-cadru al documentațiilor tehnico-economice aferente obiectivelor/ proiectelor de investiții finanțate din fonduri publice, cu modificările și completările ulterioare;
· Hotărârea nr. 1116/2023 pentru modificarea și completarea Hotărârii Guvernului nr. 907/2016 privind etapele de elaborare si conținutul-cadru al documentațiilor tehnico-economice aferente obiectivelor/proiectelor de investiții finanțate din fonduri publice;
· Hotărârea de Guvern nr. 766/1997, privind aprobarea unor regulamente privind calitatea în construcții, cu modificările și completările ulterioare;
· Hotărârea de Guvern nr. 925/1995 privind aprobarea Regulamentului de verificare si expertizare tehnică de calitate a proiectelor, a execuției lucrărilor și a construcțiilor, cu modificările și completările ulterioare;
· Ordinul nr. 777/2003, pentru aprobarea reglementării tehnice „îndrumător pentru atestarea tehnico-profesională a specialiștilor cu activitate în construcții" cu modificările și completările ulterioare;
· Legea nr. 319/2006 a securității și sănătății în muncă.

Legislația menționată mai sus nu este limitativă, prestatorul de servicii având obligația respectării tuturor prevederilor legale cu privire la desfășurarea activității de diriginte de șantier.


ANEXE:

- Grafic fizic de execuție lucrări.

